b'\n_START_ARTICLE_\nHenrik Johan Wilhelm Zilliacus\n_START_PARAGRAPH_\nHenrik Johan Wilhelm Zilliacus (18. kes\xc3\xa4kuuta 1857 Helsinki \xe2\x80\x93 10. hein\xc3\xa4kuuta\xc2\xa01919 Helsinki) oli suomalainen l\xc3\xa4\xc3\xa4k\xc3\xa4ri, sairaalanjohtaja ja sortokausien ajan aktivisti. _NEWLINE_Zilliacuksen vanhemmat olivat senaattori Henrik Wilhelm Johan Zilliacus ja Ida Charlotta S\xc3\xb6derhjelm. H\xc3\xa4n p\xc3\xa4\xc3\xa4si ylioppilaaksi 1874 Helsingin ruotsalaisesta normaalilyseosta ja valmistui Helsingin yliopistosta filosofian kandidaatiksi 1878, filosofian maisteriksi 1882, l\xc3\xa4\xc3\xa4ketieteen kandidaatiksi 1880, l\xc3\xa4\xc3\xa4ketieteen lisensiaatiksi 1885 ja l\xc3\xa4\xc3\xa4ketieteen tohtoriksi 1907. H\xc3\xa4n erikoistui ensimm\xc3\xa4isen\xc3\xa4 Suomessa nen\xc3\xa4-, kurkku- ja korvatauteihin._NEWLINE_Zilliacus oli Helsingin yliopiston korva-, nen\xc3\xa4- ja kurkkutautiopin dosentti vuodesta 1907 ja oli alan suomalaisia uranuurtajia sek\xc3\xa4 tieteelliselt\xc3\xa4 ett\xc3\xa4 k\xc3\xa4yt\xc3\xa4nn\xc3\xb6lliselt\xc3\xa4 kannalta. H\xc3\xa4n oli perustamassa Eiran yksityissairaalaa ja toimi sen johtajana vuoteen 1917. H\xc3\xa4n oli valtiop\xc3\xa4ivill\xc3\xa4 porvariss\xc3\xa4\xc3\xa4dyss\xc3\xa4 Helsingin edustaja vuosina 1905\xe2\x80\x931906 ja oli Helsingin kaupunginvaltuuston j\xc3\xa4senen\xc3\xa4 vuodesta 1910. Routavuosien aikaan h\xc3\xa4n oli kagaalin johtokunnassa ja kuului passiivisen vastarinnan johtajiin. H\xc3\xa4n oli mukana j\xc3\xa4\xc3\xa4k\xc3\xa4riliikkeen toiminnassa jo syksyst\xc3\xa4 1914 alkaen ja tuki j\xc3\xa4\xc3\xa4k\xc3\xa4riliikett\xc3\xa4 rahoittamalla sit\xc3\xa4. Zilliacus vastasi my\xc3\xb6s itsen\xc3\xa4isyysliikkeen raha-asioiden hoitamisesta._NEWLINE_Zilliacus oli naimisissa vuodesta 1889 Gertrud Charlotta L\xc3\xb6nnbladin kanssa. Heid\xc3\xa4n poikiaan olivat kamreeri Henrik Fabian Zilliacus (s. 1891) ja j\xc3\xa4\xc3\xa4k\xc3\xa4rieversti, Sotakorkeakoulun johtaja sek\xc3\xa4 suojeluskuntain ylip\xc3\xa4\xc3\xa4llikk\xc3\xb6 Per Zilliacus.  Henrik Johan Wilhelm Zilliacuksen veli oli sortovuosien aktivistijohtaja Konni Zilliacus.'